CELEX: 62022TN0212
Language: el
Date: 2022-04-21 00:00:00
Title: Υπόθεση T-212/22: Προσφυγή της 21ης Απριλίου 2022 — Prigozhina κατά Συμβουλίου

20.6.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/62
            
         
      Προσφυγή της 21ης Απριλίου 2022 — Prigozhina κατά Συμβουλίου
      (Υπόθεση T-212/22)
      (2022/C 237/81)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Violetta Prigozhina (Αγία Πετρούπολη, Ρωσία) (εκπρόσωπος: M. Cessieux, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να κρίνει παραδεκτή την προσφυγή της Violetta Prigozhina και,
               
            καθόσον αφορούν την προσφεύγουσα,
      
                  —
               
               
                  να ακυρώσει την απόφαση (ΚΕΠΠΑ) 2022/265 του Συμβουλίου, της 23ης Φεβρουαρίου 2022, για την τροποποίηση της απόφασης 2014/145/ ΚΕΠΠΑ (1),
               
            
                  —
               
               
                  να ακυρώσει τον εκτελεστικό κανονισμό (ΕΕ) 2022/260 του Συμβουλίου, της 23ης Φεβρουαρίου 2022, για την εφαρμογή του κανονισμού (ΕΕ) 269/2014 (2),
               
            
                  —
               
               
                  να κρίνει ότι το όνομα της Violetta Prigozhina πρέπει να διαγραφεί αμέσως από τις προσβαλλόμενες πράξεις,
               
            
                  —
               
               
                  να καταδικάσει το Συμβούλιο της Ευρωπαϊκής Ένωσης στα δικαστικά έξοδα κατ’ εφαρμογήν των άρθρων 87 και 91 του Κανονισμού Διαδικασίας του Γενικού Δικαστηρίου.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει πέντε λόγους.
      
                  1.
               
               
                  Με τον πρώτο λόγο προβάλλεται παράβαση της υποχρέωσης αιτιολόγησης. Η προσφεύγουσα υποστηρίζει ότι το Συμβούλιο παρέβη την υποχρέωση αιτιολόγησης των προσβαλλόμενων πράξεων, καθόσον δεν προέβη σε καμία ειδική αιτιολόγηση για τη καταχώριση του ονόματος της προσφεύγουσας στο σώμα των προσβαλλόμενων αποφάσεων, ούτε για την κατανόηση της λογικής πίσω από την εν λόγω καταχώριση.
               
            
                  2.
               
               
                  Με τον δεύτερο λόγο προβάλλεται έλλειψη ουσιαστικής νομιμότητας. Η προσφεύγουσα ισχυρίζεται ότι η αιτιολογία ενέχει σφάλματα επί των πραγματικών περιστατικών λόγω των οποίων στερείται επαρκούς βάσης και ότι πάσχει από πρόδηλο σφάλμα εκτιμήσεως. Η προσφεύγουσα αμφισβητεί ότι συνδέεται επί του παρόντος με την Concord Management and Consulting Llc. Αμφισβητεί επίσης ότι ο γιος της συνδέεται με τον όμιλο Wagner και ότι, εν πάση περιπτώσει, από τους δεσμούς με τον γιο της δεν μπορεί να συναχθεί βάσιμα το συμπέρασμα ότι μπορεί να συνέβαλε σε οποιαδήποτε παραβίαση της εδαφικής ακεραιότητας της Ουκρανίας.
               
            
                  3.
               
               
                  Με τον τρίτο λόγο προβάλλεται κατάχρηση εξουσίας. Σύμφωνα με την προσφεύγουσα, ο πραγματικός σκοπός της καταχώρισης του ονόματός της ήταν στην πραγματικότητα να επηρεάσει έμμεσα το γιο της Yevgeniy Prigozhin.
               
            
                  4.
               
               
                  Με τον τέταρτο λόγο προβάλλεται παραβίαση των θεμελιωδών δικαιωμάτων. Η προσφεύγουσα ισχυρίζεται ότι η αοριστία των λόγων της καταχώρισής της την εμποδίζει να τους προσβάλει αποτελεσματικά.
               
            
                  5.
               
               
                  Με τον πέμπτο λόγο προβάλλεται παραβίαση των θεμελιωδών δικαιωμάτων. Η προσφεύγουσα ισχυρίζεται ότι τα περιοριστικά μέτρα που της επιβλήθηκαν είναι δυσανάλογα, καθόσον δεν επιτυγχάνουν τον επιδιωκόμενο από το Συμβούλιο σκοπό.
               
            
         (1)  Απόφαση (ΚΕΠΠΑ) 2022/265 του Συμβουλίου, της 23ης Φεβρουαρίου 2022, για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας (ΕΕ 2022, L 42 I, σ. 98).
      
         (2)  Εκτελεστικός κανονισμός (ΕΕ) 2022/260 του Συμβουλίου, της 23ης Φεβρουαρίου 2022, για την εφαρμογή του κανονισμού (ΕΕ) αριθ. 269/2014 (ΕΕ 2022, L 42 I, σ. 3).